Lectio secunda

 In medio foro fatidicus vaticinia praedicabat: «Feminae et viri», clamabat, «parvo pretio futura nuntiabo!» At callida femina fatidici fallaciam denudavit: «Propheta!», clamavit, «Piratae villam tuam compilant, servos necant!» Sollicitus fatidicus ad villam advolavit. Postquam autem villam quietam vidit, iterum in forum intravit atque iratus feminam rogavit: «Cur, improba muliercula, mendacio tuo me perturbavisti?» Respondit femina: «Tu, falsis nuntiis, feminarum et virorum animos perturbavisti!»

 Tiberius imperator corpore fuit robustiore quam pater Nero, latus ab umeris et pectore, ceteris quoque membris amplissimis. Sinistrum Tiberii brachium agilius et validius erat dextero. Colore erat candido, capillo promisso, qui etiam cervicem obtegebat, ore honesto, cum pergrandibus oculis, qui nocte etiam et in tenebris videbant. Incedebat cervice rigida, plerumque tacitus, nam nullum sermonem aut rarissimum etiam cum proximis habebat.

 Germania omnis a Gallis Raetisque et Pannoniis Rheno et Danuvio fluminibus, a Sarmatis Dacisque multo metu aut montibus separatur: cetera Oceanus ambit, latos sinus et insularum immensa spatia complectens, nuper cognitis quibusdam gentibus ac regibus, quod bellum aperuit. Rhenus, Raeticarum Alpium inaccesso ac praecipiti vertice ortus, modico flexu in occidentem versus septentrionali Oceano miscetur.

 Quantum inter philosophiam interest, Lucili virorum optime, et ceteras artes, tantum interesse existimo in ipsa philosophia inter illam partem quae ad homines et hanc quae ad deos pertinet. Altior est haec et animosior; multum permisit sibi; non fuit oculis contenta; maius esse quiddam suspicata est ac pulchrius quod extra conspectum natura posuisset.